© Фейсбук страница

Студентският съвет към УНСС и блогърът Йордан Стефанов влязоха в задочен спор заради колаж с депутата от ДПС Делян Пеевски и негова измислена дискусия в университета. На "Фейсбук" страницата "Наука и критично мислене", която се поддържа от Стефанов, се появи колажът с лика на народния представител, като на него е посочено, че на 1 януари в 10 ч. той ще участва в дискусия на тема "Как да опазим банковата сигурност от мафията, която е превзела властта". Сред другите посочени лектори са братята Маргини, Митьо Пищова и Сашка Васева. Под самия колаж пък е написано уточнение, че "очевадно е, че това е ирония и подобно събитие няма да бъде проведено".

Публикацията във "Фейсбук" страницата идва само няколко дни след проведената именно в УНСС лекция с участието на евродепутата Николай Бареков и бившия народен представител Димитър Байрактаров. Темата ѝ беше "Фалшивите новини – бунтът на масите срещу елита на XXI век". На нея Бареков обяви, че се отказва от политиката и ще прави "честни медии". Събитието, което беше организирано от Студентския съвет на УНСС, беше посетено от около 30 студенти.

Като коментар под публикацията за измислената дискусия с Пеевски Йордан Стефанов публикува съобщение, което е получил малко след пускането на колажа. То е от президента на Студентския съвет в университета Даниел Парушев, който е и лидер на младежкото "Движение Гергьовден". В него той иска от блогъра да свали публикацията от страницата, тъй като подобно събитие няма и така се подвеждали хората. "В противен случай наши адвокати ще входират сигнал до 7-мо РПУ на МВР в София", завършва Парушев.

От своя страна Стефанов определи действията на президента на Студентския съвет като опит за цензура и ограничаване свободата на словото. По думите му "Фейсбук" страницата "Наука и критично мислене" е негово лично пространство и само той може да реши как да го управлява.

Последва и официална декларация от Студентския съвет на УНСС. В нея публикацията е определена като "клеветническа". Освен това е записано, че вече е подаден сигнал до полицията. В крайна сметка обаче подобно нещо не е станало.

"След консултации с наши адвокати преценихме, че този сигнал няма да породи търсения от нас ефект. Писах като човек, който е засегнат от случващото се и колажите, които ни иронизираха неоснователно. Считам, че Студентският съвет при УНСС е един от най-ефективните в страната, а този скандал хвърля петно върху дейността му", заяви Парушев пред Би Ти Ви и допълни, че е бил разбран грешно и не е поставял на никого ултиматуми.

Йордан Стефанов пък допълни, че колажът не е насочен към Пеевски. "Той просто е събирателен образ, олицетворение на задкулисието от последните 10 години. Според мен Студентският съвет е гузен", написа блогърът.